
ΤΕΧΝΙΚΗ ΕΚΘΕΣΗ
Η μελέτη αυτή, η οποία συντάχθηκε κατά εντολή της Προέδρου, αφορά την εφαρμογή απεντόμωσης – μυοκτονίας και  απολύμανσης, εσωτερικών και εξωτερικών χώρων των κτιριακών εγκαταστάσεων των κτιρίων στέγασης των παιδικών σταθμών  του Δήμου Παγγαίου. H μελέτη προβλέπει εφαρμογή το καλοκαίρι, κατά το κλείσιμο των σταθμών, τόσο στα κτιριακά συγκροτήματα όσο και στους περιβάλλοντες αυτών χώρους και στα φρεάτια όμβριων. Η εργασίες της απεντόμωσης και μυοκτονίας θα γίνουν με σκευάσματα εγκεκριμένα από το Υπουργείο Αγροτικής Ανάπτυξης και Τροφίμων , τα οποία κυκλοφορούν νόμιμα σύμφωνα με το Ν.Δ.721/77 για την καταπολέμηση εντόμων και τρωκτικών σε κατοικημένους χώρους, είναι ασφαλή για την δημόσια υγεία, δεν βλάπτουν τα διάφορα υλικά και έχουν μεγάλη αποτελεσματικότητα. 
ΑΠΕΝΤΟΜΩΣΗ - ΕΝΤΟΜΟΚΤΟΝΙΑ
Ψεκασμός με ψεκαστήρες χαμηλής  προπίεσης ή με ηλεκτροκίνητο ψεκαστήρα (FOGGER) ψυχρής εκνέφωσης, στους χώρους όπου επιτρέπεται ή είναι απαραίτητο, για την καταπολέμηση των ερπετών, των βαδιστικών και των ιπτάμενων εντόμων. Γίνεται επίσης χρήση ειδικού gel κατσαριδοκτόνου σε σημεία όπου δεν είναι επιτρεπτός  ο ψεκασμός. Τα σκευάσματα που χρησιμοποιούνται είναι εντελώς άοσμα, όπως και άχρωμα.
ΜΥΟΚΤΟΝΙΑ 

Η μυοκτονία στα κτίρια θα εφαρμοστεί εξωτερικά και εσωτερικά σε χώρους όπως είναι οι αποθήκες, τα λεβητοστάσια, τα υπόγεια, τα φρεάτια και οπουδήποτε είναι πιθανόν να διέρχονται τρωκτικά.

Θα πραγματοποιηθεί τοποθέτηση ετοιμόχρηστων αντιπηκτικών σκευασμάτων σε διάφορες μορφές, μέσα σε δολωματικούς σταθμούς από σκληρό πλαστικό, συνήθως περιμετρικά των κτιρίων, ή όπου αλλού, εσωτερικά αυτών κριθεί κατάλληλο και απαραίτητο. Οι δολωματικοί αυτοί σταθμοί στερεώνονται στο έδαφος, κλείνουν και κλειδώνονται  (ώστε να αποφευχθεί να έρθουν σε επαφή με μικρά παιδιά) και το κλειδί το κρατά ο υπεύθυνος επιστήμονας της ανάδοχης εταιρείας ο οποίος θα αναλάβει και την παρακολούθηση τους και την ανά τρίμηνο αλλαγή των περιεχομένων τους.
ΜΕΣΑ ΕΦΑΡΜΟΓΗΣ

Για την ασφάλεια και την προστασία κατά την διάρκεια της εφαρμογής θα πρέπει να υπάρχουν τα ακόλουθα μέσα : ψεκαστήρες χαμηλής πιέσεως, ψυχροί και θερμοί εκνεφωτήρες, πλαστικά γάντια ενισχυμένα, μάσκες οργανικών αερίων, γυαλιά, φόρμες, κιβώτιο πρώτων βοηθειών με τα αντίδοτα για τα συνήθη χρησιμοποιούμενα σκευάσματα. Το προσωπικό που θα εκτελεί τις επεμβάσεις απολύμανσης – απεντόμωσης – μυοκτονίας υποχρεωτικά θα φέρει τον απαραίτητο εξοπλισμό με ευθύνη του αναδόχου.

ΑΠΟΛΥΜΑΝΣΗ-ΑΠΟΣΜΗΣΗ

Ψεκασμός με ψεκαστήρες χαμηλής προπίεσης ή με  ηλεκτροκίνητο ψεκαστήρα (FOGGER) ψυχρής εκνέφωσης, με απολυμαντικά – αποσμητικά – αντισηπτικά διαλύματα σταθεροποιημένου διοξειδίου του χλωρίου CLO2 , τα οποία έχουν αποδειχθεί εξαιρετικά δραστικά στην καταπολέμηση ευρέως φάσματος βακτηρίων – μυκήτων – ζυμών – άλγεων και άλλων μικροβιακών παραγόντων. Πρόκειται για άοσμα – άχρωμα διαλύματα, τα οποία δεν αφήνουν καμία οσμή σε τρόφιμα ή επιφάνειες ή χώρους. Η αίσθηση μετά από ψεκασμό στο χώρο είναι καθαρού και υγιεινού περιβάλλοντος. 

ΠΙΣΤΟΠΟΙΗΤΙΚΟ ΕΦΑΡΜΟΓΗΣ

Μετά το τέλος της εφαρμογής χορηγείται πιστοποιητικό απεντόμωσης-απολύμανσης και μυοκτονίας κατά το Νόμο. 

Για την εκτέλεση της αναλυθείσας υπηρεσίας θα εφαρμοστούν οι διατάξεις του Ν.4412/2016.

ΤΕΧΝΙΚΕΣ ΠΡΟΔΙΑΓΡΑΦΕΣ

ΑΡΘΡΟ 1ο   Υποχρεώσεις του αναδόχου

Τον ανάδοχο βαρύνουν όλες οι δαπάνες που αφορούν την εκτέλεση της υπηρεσίας του. 

Ο ανάδοχος ευθύνεται αυτός και μόνον, αποκλειόμενης ρητώς και απολύτως κάθε ευθύνης του Νομικού Προσώπου, για τα κατά τη διάρκεια εκτέλεσης της σύμβασης αυτής τυχόν ατυχήματα ή βλάβες που μπορεί να συμβούν στο πάσης φύσεως προσωπικό του ή τρίτους, από οποιοδήποτε λόγο ή αιτία που σχετίζεται με την εκτέλεση της σύμβασης.


Ο ανάδοχος είναι υπεύθυνος για τα αναλώσιμα και το μηχανικό εξοπλισμό που απαιτούνται για την εκτέλεση των υπηρεσιών του, καθώς και το αναγκαίο ειδικευμένο, έμπειρο και ικανό, προσωπικό για να ανταποκριθεί στις απαιτήσεις του για όλη τη διάρκεια της σύμβασης. 


Ο ανάδοχος υποχρεούται να συμμορφώνεται με τους ισχύοντες κανόνες υγιεινής, ασφάλειας εργαζομένων και προστασίας περιβάλλοντος (περιβαλλοντικοί όροι). 


Ο ανάδοχος υποχρεούται να ενημερώνει το Νομικό Πρόσωπο για θέματα που αφορούν την καλύτερη δυνατή εκτέλεση της υπηρεσίας του.


Σε περίπτωση βλάβης του μηχανολογικού εξοπλισμού ή καθοιονδήποτε τρόπο αδυναμίας εκτέλεσης της υπηρεσίας του, ο ανάδοχος υποχρεούται στην άμεση αντικατάσταση του με άλλο.


Ο ανάδοχος έχει υποχρέωση και ευθύνη, να παίρνει όλα τα μέτρα που πρέπει για την ασφάλεια του προσωπικού που απασχολεί για την εκτέλεση της υπηρεσίας του και για την πρόληψη ατυχημάτων ή ζημιών σε οποιαδήποτε πρόσωπα ή πράγματα. Για ατυχήματα ή ζημίες που τυχόν θα συμβούν στο προσωπικό του ανάδοχου ή σε οποιονδήποτε τρίτο, το Νομικό Πρόσωπο δεν έχει καμία ευθύνη και ο ανάδοχος έχει αποκλειστικά τις ευθύνες, τόσο τις αστικές όσο και τις ποινικές, σύμφωνα με τις διατάξεις των οικείων νόμων για τις περιπτώσεις αυτές.

Ο ανάδοχος επίσης είναι υποχρεωμένος:

1. Ο ίδιος ή πληρεξούσιός του να είναι ειδικός επιστήμονας όπως ορίζει ο Νόμος και να κατέχει άδεια καταπολέμησης εντόμων και τρωκτικών σε κατοικημένους χώρους εγκεκριμένη από το Υπουργείο Αγροτικής Ανάπτυξης και Τροφίμων, την οποία θα επισυνάψει σε επικυρωμένο φωτοαντίγραφο, έχοντας υπόψη:

· Τις διατάξεις του Ν 721/77 "Περί ελέγχου και εγκρίσεως κυκλοφορίας γεωργικών φαρμάκων" και ειδικότερα εκείνες που καθορίζονται με τα άρθρα 2 παρ. 1, 14παρ. στ, 29 και 30.

· Το άρθρο 4 του Β.Δ. 374/67 που καθορίζει το κατώτερο όριο της τιμής οξείας τοξικότητας των σκευασμάτων που επιτρέπεται να χρησιμοποιούνται σε χώρους ομαδικής διαβίωσης και επιβάλλει την παρουσία ειδικών επιστημόνων κατά την εφαρμογή τους στους χώρους αυτούς.

· Την με αριθ. 183897/1-10-1985 απόφαση του Υπουργού Γεωργίας «για την καταπολέμηση εντόμων ή τρωκτικών σε κατοικημένους χώρους» 

2. Να διαθέτει Πιστοποιητικό Διασφάλισης Ποιότητας σύμφωνα με το Διεθνές πρότυπο ΕΛΟΤ ΕΝ ISO 9001:2008 για παροχή υπηρεσιών απεντομώσεων  μυοκτονιών και απολυμάνσεων, επικυρωμένο αντίγραφο του οποίου θα πρέπει να επισυναφθεί στην προσφορά.

ΑΡΘΡΟ 2ο  Τιμές

Οι τιμές της μελέτης είναι σταθερές και αμετάβλητες σε όλη τη διάρκεια της εκτέλεσης της υπηρεσίας και για κανένα λόγο δεν υπόκεινται σε αναθεώρηση τους.

    
Η πληρωμή της αξίας των προσφερομένων υπηρεσιών θα γίνεται από το Νομικό Πρόσωπο, σε ΕΥΡΩ,  με σύνταξη τιμολογίου (και ανακεφαλαιωτικού λογαριασμού πιστοποίησης) πού θα περιέχεται στην βεβαίωση πού προαναφέρεται με βάση τις εγκεκριμένες τιμές μονάδας των εργασιών και τις ποσότητες αυτών που εκτελέστηκαν και με ένταλμα πληρωμής, το οποίο θα εκδίδεται μετά την προσκόμιση του τιμολογίου (δελτίου παροχής υπηρεσιών) στην αρμόδια υπηρεσία του Νομικού Προσώπου μαζί με όλα τα σχετικά δικαιολογητικά, με σύνταξη επιμέτρησης αυτών και στο 100 % της αξίας του αντίστοιχου. Η πληρωμή του ανάδοχου προμηθευτή γίνεται με την ανάλογη εντολή και υπογραφή του χρηματικού εντάλματος από την Πρόεδρο σύμφωνα με το άρθρο 86 του Ν. 3463/06. Η τυχόν καθυστέρηση της πληρωμής δεν επιφέρει την αξίωση καταβολής τόκων στον προμηθευτή εκ μέρους του Νομικού Προσώπου.  

ΑΡΘΡΟ 3ο Κρατήσεις

     
Ο  ανάδοχος πρέπει να έχει υπόψη του ότι υπόκειται σε όλους ανεξαιρέτως, τους βάση κειμένων, νόμιμους φόρους, τέλη και κρατήσεις κατά την ημέρα διενέργειας του διαγωνισμού.

    
 Αν μετά την ημερομηνία διενέργειας του διαγωνισμού ή της κατά τον νόμο ανάθεσης χωρίς διαγωνισμό, επιβληθούν φόροι, τέλη, κρατήσεις ή καταργηθούν αυτοί που υπάρχουν το αντίστοιχο ποσό πληρώνεται επί πλέον ή εκπίπτει αντίστοιχα από τους λογαριασμούς του αναδόχου.

ΆΡΘΡΟ 4ο  Μελέτη συνθηκών 

    
Η έννοια της επίδοσης της προσφοράς του αναδόχου είναι ότι είχε και έλαβε υπόψη κατά την σύνταξή της τις τοπικές και γενικές συνθήκες για την εκτέλεση της υπηρεσίας του.

ΑΡΘΡΟ 5ο Τρόπος πληρωμής


Η παραλαβή θα γίνει από επιτροπή που έχει οριστεί με απόφαση του Διοικητικού Συμβουλίου. Η πληρωμή του αναδόχου θα γίνει εφάπαξ μετά το τέλος της καλής εκτέλεσης της απολύμανσης, και με την σύνταξη του σχετικού πρωτοκόλλου παραλαβής και την προσκόμιση του τιμολογίου. Η πληρωμή της αξίας των υπηρεσιών θα γίνει μετά από συμπλήρωση όλων των δικαιολογητικών και μετά από τον έλεγχο της οικονομικής υπηρεσίας του Νομικού Προσώπου.

ΑΡΘΡΟ 6ο Πτώχευση ή θάνατος του αναδόχου


Αν αποβιώσει ο ανάδοχος μετά την έναρξη της εκτέλεσης της εργασίας, η σύμβαση λύνεται αυτοδίκαια χωρίς την καταβολή αποζημίωσης για διαφυγόν κέρδος ή οποιαδήποτε αποθετική ζημία .


Μέσα σε ανατρεπτική προθεσμία δύο μηνών από το θάνατο του αναδόχου, οι κληρονόμοι του δικαιούνται να διορίσουν με συμβολαιογραφική πράξη αντίκλητο πληρεξούσιο για να παραστεί εκ μέρους τους στην διαδικασία της εκκαθάρισης της σύμβασης.


Είναι δυνατό όμως να ανατεθεί στους κληρονόμους η συνέχιση και η αποπεράτωση της εργασίας, ύστερα από αίτηση που υποβάλλει στην επιβλέπουσα υπηρεσία ο αντίκλητος των κληρονόμων, μέσα σε αποκλειστική προθεσμία 2 μηνών από το θάνατο του αναδόχου. 


Η ανάθεση γίνεται με απόφαση του προέδρου, εφ’  όσον οι κληρονόμοι αναλάβουν με συμβολαιογραφική δήλωση όλα τα δικαιώματα και τις υποχρεώσεις του αποβιώσαντος αναδόχου διαφορετικά δεν έχουν κανένα δικαίωμα ή απαίτηση.


Εάν λυθεί η σύμβαση λόγω του θανάτου του αναδόχου, πριν ή μετά την υπογραφή της σύμβασης αλλά πριν από την  εκτέλεση της εργασίας , αποδίδονται στους νόμιμους κληρονόμους του η κατατεθείσα εγγύηση και τα έξοδα δημοπρασίας που είχε καταβάλει ο αποθανών.


Σε περίπτωση που οι κληρονόμοι δεν διορίσουν εμπρόθεσμα αντίκλητο ούτε υποβάλλουν αίτηση για την συνέχιση της προμήθειας, διαπιστώνεται με απόφαση της προέδρου η αυτοδίκαια λύση της σύμβασης , μετά την κοινοποίηση της οποίας στους κληρονόμους ή στον αντίκλητο του αποβιώσαντος, ακολουθεί η διαδικασία της σύμβασης.


Εάν ο ανάδοχος πτωχεύσει, η σύμβαση λύνεται αυτοδίκαια χωρίς την καταβολή αποζημίωσης για διαφυγόν κέρδος ή οποιαδήποτε ζημία.


Εάν ο ανάδοχος του έργου είναι κοινοπραξία, σε περίπτωση θανάτου ενός από τους δύο κοινοπραχτούντες η κοινοπραξία έναντι του Νομικού Προσώπου θεωρείται λυμένη και η συμβατική σχέση συνεχίζεται υποχρεωτικά με το δεύτερο κοινοπραχτούντα, ο οποίος αναλαμβάνει όλα τα συμβατικά δικαιώματα και τις υποχρεώσεις του θανόντος.


Εάν οι κοινοπραχτούντες ήταν περισσότεροι από δύο, η κοινοπραξία συνεχίζεται μεταξύ των λοιπών που αναλαμβάνουν έναντι του Νομικού Προσώπου όλα τα συμβατικά δικαιώματα και  υποχρεώσεις του θανόντος.


Σε περίπτωση πτώχευσης ενός από τους δύο κοινοπραχτούντες, η κοινοπραξία λύνεται και η σύμβαση συνεχίζεται υποχρεωτικά από το δεύτερο μέλος,  που αναλαμβάνει έναντι του Νομικού Προσώπου όλα τα συμβατικά δικαιώματα και τις υποχρεώσεις του θανόντος.


Εάν οι κοινοπραχτούντες ήταν περισσότεροι από δύο, η κοινοπραξία έναντι του Νομικού Προσώπου συνεχίζεται μεταξύ των υπολοίπων. Αν όμως κηρυχθούν σε πτώχευση περισσότεροι κοινοπραχτούντες και εκτίθεται σε κίνδυνο η προσήκουσα εκτέλεση της σύμβασης, ο δήμος μπορεί κατά την απόλυτη κρίση του να κηρύξει διαλυμένη την σύμβαση.
ΑΡΘΡΟ 7ο Επίλυση διαφορών


Τυχόν διαφορές που μπορεί να προκύψουν μετά την απευθείας ανάθεση θα επιλύονται σύμφωνα με τις διατάξεις του ΠΔ 28/80 και του Ν. 3463/06. Για κάθε δικαστική διαφορά που ήθελε τυχόν προκύψει, αρμόδια είναι μόνο τα Δικαστήρια Καβάλας. 

